## Odluka o porezima Općine Motovun-Montona

### NN 40/2014 (28.3.2014.), Odluka o porezima Općine Motovun-Montona

OPĆINA MOTOVUN – MONTONA

721

Na temelju članka 30. Zakona o financiranju jedinica lokalne i područne (regionalne) samouprave (»Narodne novine«, br. 117/93., 69/97., 33/00., 73/00., 127/00., 59/01., 107/01., 117/01., 150/02., 147/03., 132/06., 26/07. – Odluka Ustavnog suda RH, 73/08. i 25/12.) i članka 36. Statuta Općine Motovun – Comune di Montona (»Službene novine Grada Pazina« broj 10/13.), Općinsko vijeće Općine Motovun na sjednici održanoj 18. ožujka 2014. godine donijelo je

ODLUKU

O POREZIMA OPĆINE MOTOVUN – MONTONA

I. OPĆA ODREDBA

Članak 1.

Ovom se Odlukom utvrđuju vrste poreza koji pripadaju Općini Motovun – Montona (dalje: Općina), porezni obveznici, porezne osnovice, stope i visine poreza, te način obračuna i plaćanja poreza.

Općinski porezi prihod su Proračuna Općine.

II. VRSTE POREZA

Članak 2.

Općina uvodi i njoj pripadaju sljedeći porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na tvrtku ili naziv,

5. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se na području Općine sukladno Zakonu o porezu na dohodak i Pravilniku o porezu na dohodak, te ovoj Odluci.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Prirez porezu na dohodak plaća se po stopi od 1% na osnovicu iz stavka 3. ovog članka.

Članak 4.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Općine.

2. Porez na potrošnju

Članak 5.

Porez na potrošnju plaća se na potrošnju alkoholnih pića (žestoka pića), prirodnih vina, specijalnih vina, piva i bezalkoholnih pića (prirodni voćni sokovi kao i sva osvježavajuća gazirana bezalkoholna pića te mineralne i gazirane vode, osim čaja i kave) u ugostiteljskim objektima.

Članak 6.

Obveznik poreza na potrošnju je svaka pravna i fizička osoba koja pruža ugostiteljske usluge na području Općine.

Članak 7.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu umanjena za iznos poreza na dodanu vrijednost.

Porez na potrošnju plaća se po stopi od 3% na osnovicu iz stavka 1. ovog članka.

Članak 8.

Porez na potrošnju obveznik poreza obračunava i plaća sukladno rokovima koji se određuju za obračun i plaćanje poreza na dodanu vrijednost.

Obveznik poreza dužan je Upravnom odjelu za proračun i financije Istarske županije, Odsjeku za utvrđivanje i naplatu poreza i vlastitih prihoda podnijeti mjesečni izvještaj o obračunatom i uplaćenom porezu na propisanom obrascu u roku iz stavka 1. ovog članka.

Obveznik poreza na potrošnju dužan je u svom knjigovodstvu osigurati podatke potrebne za utvrđivanje i plaćanje poreza na potrošnju.

Članak 9.

Poslove utvrđivanja, evidentiranja, nadzora, naplate i ovrhe radi naplate poreza na potrošnju, za Općinu obavlja Upravni odjel za proračun i financije Istarske županije, Odsjek za utvrđivanje i naplatu poreza i vlastitih prihoda.

Upravnom odjelu za proračun i financije Istarske županije, Odsjeku za utvrđivanje i naplatu poreza i vlastitih prihoda za poslove iz stavka 1. ovog članka pripada naknada od 5% od ukupno naplaćenih prihoda, temeljem sklopljenog Ugovora.

3. Porez na kuće za odmor

Članak 10.

Kućom za odmor smatra se svaka zgrada ili dio zgrade ili stan koji se koristi povremeno ili sezonski, odnosno svaka zgrada koja je dovršena toliko da se može koristiti povremeno ili sezonski, što minimalno podrazumijeva da je na objektu postavljena vanjska stolarija i da posjeduje sanitarni čvor. Kućom za odmor smatra se i odmaralište.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora, kao i zgrade koje se koriste za obavljanje registrirane djelatnosti.

Članak 11.

Porez na kuće za odmor plaćaju pravne ili fizičke osobe koje su vlasnici kuća za odmor na području Općine. Vlasnikom kuće za odmor smatrat će se i osoba koja je izvanknjižni vlasnik, odnosno suvlasnik ukoliko se to može utvrditi drugim dokazima (ugovorom, odlukom suda, nasljeđivanjem i sl.).

Ako postoje dva ili više suvlasnika koji koriste odvojene dijelove kuće za odmor, svaki od njih je porezni obveznik za dio kuće za odmor, koju ima u vlasništvu, te svaki posebno dobiva rješenje o razrezu poreza.

Članak 12.

U postupku dokazivanja statusa kuće za odmor u smislu članka 10. ove Odluke, osim osobne iskaznice vlasnika kuće za odmor, uzimat će se u obzir i sljedeća dokumentacija: putovnica, mjesto i visina nastanka troška električne energije, vode i telefona, RTV pristojba, prijam pošte, potvrda o zasnovanom radnom odnosu, prijava zdravstvenog osiguranja, izjava svjedoka, mjesto podnošenja porezne prijave, očevid i drugi rapoloživi podaci.

Članak 13.

Porez na kuće za odmor plaća se godišnje, u iznosu od 15,00 kuna po jednom četvornom metru korisne površine kuće za odmor.

Porez na kuće za odmor plaća se u roku od 15 dana od dana dostave rješenja o utvrđivanju toga poreza.

Rješenje o utvrđivanju poreza na kuće za odmor donosi Upravni odjel za proračun i financije Istarske županije, Odsjek za utvrđivanje i naplatu poreza i vlastitih prihoda.

Članak 14.

Obveznici poreza na kuće za odmor dužni su nadležnom upravnom odjelu dostaviti podatke o kući za odmor, o mjestu gdje se kuća nalazi, korisnu površinu kuće te druge podatke potrebne za razrez poreza najkasnije do 31. ožujka godine za koju se utvrđuje porez na kuće za odmor.

U slučaju da vlasnik kuće za odmor ne dostavi podatke o kući za odmor, površinu kuće koja podliježe porezu, utvrđuje izmjerom osoba koju je ovlastilo nadležno općinsko upravno tijelo.

Članak 15.

Porez na kuće za odmor ne plaća se na kuće za odmor koje su vlasnici nasljedili u prvom nasljednom redu ako nasljednik ima stalno prebivalište na području Općine i na kuće za odmor propisane Zakonom o financiranju jedinica lokalne i područne (regionalne) samouprave.

Pri promjeni vlasništva kuća za odmor tijekom kalendarske godine, novi vlasnik plaća porez na kuću za odmor ako taj porez nije bio utvrđen prijašnjem vlasniku.

Za kuću za odmor koja je u izgradnji (nedovršena kuća ili stan), porez se plaća samo na korisnu površinu dijela kuće koja se može koristiti.

Korisna površina je ukupna podna površina, umanjena za širinu zidova koji je prekidaju.

4. Porez na tvrtku ili naziv

Članak 16.

Tvrtka ili naziv je ime pravne ili fizičke osobe pod kojim trgovačko društvo ili obrt posluje i sudjeluje u pravnom prometu, osim natpisa na klupama, stolovima i na otvorenim prodajnim mjestima na tržnici na kojoj se prodaju živežne namirnice, natpisa što ih građevinske tvrtke i njima slične tvrtke ističu na gradilištima, te naziva poslovnih jedinica koje izravno ne posluju s trećim osobama.

Porez na tvrtku ili naziv plaćaju pravne osobe koje su registrirane za obavljanje djelatnosti, a obveznici su plaćanja poreza na dobit prema odredbama Zakona o porezu na dobit, te fizičke osobe koje obavljaju registriranu obrtničku djelatnost ili djelatnost slobodnih zanimanja, a obveznici su plaćanja poreza na dohodak prema odredbama Zakona o plaćanju poreza na dohodak.

Pravne ili fizičke osobe iz stavka 2. ovoga članka koje u svom sastavu imaju poslovne jedinice (prodavaonice, pogone, radionice, prodajna mjesta) na području Općine obveznici su poreza na tvrtku za svaku poslovnu jedinicu.

Članak 17.

Godišnji iznos poreza na tvrtku ili naziv plaćaju pravne osobe koje su prema klasifikaciji na temelju Zakona o računovodstvu razvrstane u:

– velike obveznike – u iznosu od 2.000,00 kuna po tvrtki,

– srednje obveznike – u iznosu od 800,00 kuna po tvrtki i

– male obveznike – u iznosu od 800,00 kuna po tvrtki.

Godišnji iznos poreza na tvrtku ili naziv plaćaju fizičke osobe koje samostalno obavljaju djelatnost, sukladno propisima o obrtu, i to:

– samostalni ugostitelji, trgovačke i zabavne radnje u iznosu od 800,00 kuna po tvrtki,

– proizvodni obrti, uslužni obrti i ostali u iznosu od 800,00 kuna po tvrtki.

Članak 18.

Porez na tvrtku ili naziv plaća pravna i fizička osoba bez obzira na to da li je tvrtku istakla na svojem objektu, radnji ili prostoriji.

Ako je na istom objektu istaknuto više tvrtki ili naziva iste pravne ili fizičke osobe, plaća se samo jedan porez.

Pravna i fizička osoba iz članka 16. stavka 3. ove Odluke, čije je sjedište, odnosno prebivalište ili uobičajeno boravište na području Općine, za svaku poslovnu jedinicu plaća 50% od utvrđenog iznosa poreza iz članka 17. ove Odluke.

Članak 19.

Sve pravne i fizičke osobe koje ne obavljaju djelatnost, odnosno u prethodnom poreznom razdoblju nemaju iskazanu poreznu osnovicu u godišnjoj poreznoj prijavi poreza na dobit, odnosno poreza na dohodak, nisu obveznici plaćanja godišnjeg poreza na tvrtku ili naziv.

Pravna i fizička osoba iz članka 16. ove Odluke oslobodit će se plaćanja poreza na tvrtku ili naziv u prvoj godini obavljanja djelatnosti.

Članak 20.

Porez na tvrtku ili naziv ne plaćaju:

– javne ustanove i tvrtke u vlasništvu ili većinskom vlasništvu Općine,

– ustanove i druge neprofitne organizacije koje su osnovane sukladno Zakonu o ustanovama, a ne obavljaju djelatnost radi stjecanja dobiti,

– invalidi Domovinskog rata koji samostalno obavljaju djelatnost,

– porezni obveznici nad kojima je pokrenut stečajni postupak ili postupak likvidacije,

– porezni obveznici koji su privremeno obustavili obavljanje obrta u suglasju sa zakonom koji uređuje obavljanje obrta.

Članak 21.

Obveznik poreza na tvrtku ili naziv dužan je prijaviti osnivanje, te svaku promjenu imena tvrtke ili naziva, kao i sve druge promjene koje utječu na pravilno utvrđivanje visine poreza nadležnom upravnom odjelu koji obavlja poslove utvrđivanja, nadzora i naplate ovog poreza, u roku od 30 dana od dana upisa u sudski ili obrtni registar, odnosno od dana nastale promjene.

Članak 22.

Porez na tvrtku ili naziv plaća se u roku od 15 dana od dana dostave poreznog rješenja kojim je porez na tvrtku ili naziv utvrđen. Ako se tvrtka upiše u registar tijekom godine ili prestane s bavljenjem djelatnosti, plaća se razmjerni dio poreza.

5. Porez na korištenje javnih površina

Članak 23.

Porez na korištenje javnih površina na području Općine Motovun plaćaju pravne i fizičke osobe kojima je nadležno tijelo Općine Motovun odobrilo korištenje javne površine.

Odobrenje za korištenje javne površine neće se izdati korisniku ukoliko za javnu površinu postoji nepodmireni dospjeli dug iz prethodne godine, bez obzira na eventualnu promjenu korisnika, na temelju promjene naziva obrta ili tvrtke.

Članak 24.

Porez na korištenje javnih površina za postavljanje privremenih objekata, ugostiteljskih terasa i reklamnih predmeta određuje se u kunama po m2 ili komadu dnevno, mjesečno ili godišnje.

Početna visina poreza na korištenje javne površine određuje se prema zonama.

Za područje Općine Motovun određuju se zone kako slijedi:

I. ZONA – starogradska jezgra Motovuna, od Rotonde prema gore

II. ZONA – preostali dio naselja Motovun, Kanal, Divjaki

III. ZONA – preostali dio Općine Motovun.

Članak 25.

Korištenje javne površine za ugostiteljske terase

Porez na korištenje javne površine za postavu ugostiteljske terase u svrhu pružanja ugostiteljskih usluga utvrđuje se po jediničnoj cijeni po m2 dnevno, zavisno od zone u kojoj se ugostiteljski objekt nalazi i u kojem se razdoblju koristi, kako slijedi:

|  |  |  |  |  |  |
| --- | --- | --- | --- | --- | --- |
| Red.br. | NAZIV | m2 po danu u kn | ZONA | 1. 5. – 30. 9. | 1. 1. – 30. 4. 1. 10. – 31. 12. |
| 1. | Ugostiteljska terasa |  | I | 2,50 | 1,50 |
|  |  |  | II | 1,50 | 1,00 |
|  |  |  | III | 1,00 | 0,70 |

Članak 26.

Korištenje javnih površina s postavljenim pokretnim ugostiteljskim objektima

Početna visina poreza za korištenje javne površine s postavljenim pokretnim ugostiteljskim objektom, utvrđuje se mjesečno, zavisno od zone u kojoj se objekt nalazi, te u kojem se razdoblju postavi, s time da u I. zoni nije moguće postavljati pokretni objekt.

|  |  |  |  |  |  |
| --- | --- | --- | --- | --- | --- |
| Red.br. | NAZIV | mjesečno | ZONA | 1. 5. – 30. 9. | 1. 1. – 30. 4. 1. 10.-31. 12. |
| 1. | Pokretni ugostiteljski objekt |  | II | 1.200,00 | 900,00 |
|  |  |  | III | 900,00 | 500,00 |

Korisniku javne površine s postavljenim pokretnim objektom dodatno se obračunava korištenje javne površine za ugostiteljsku terasu, prema mjerilima za obračun javne površine – ugostiteljske terase iz ove Odluke.

Članak 27.

Korištenje javnih površina s postavljenim pokretnim montažnim objektom – kioskom

Početna visina poreza za korištenje javne površine s postavljenim privremenim montažnim objektom – kioskom, utvrđuje se godišnje po m2, zavisno od zone u kojoj se objekt nalazi, te prema djelatnosti, kako slijedi:

|  |  |  |  |
| --- | --- | --- | --- |
| GODIŠNJI POREZ U KUNAMA – m2 | | | |
| ZONA | Ugostiteljska djelatnost | Trgovačka i druge djelatnosti | Trgovačka –tisak, duhan i slično |
| I | 500,00 | 500,00 | 500,00 |
| II | 450,00 | 380,00 | 340,00 |
| III | 340,00 | 290,00 | 250,00 |

Korisniku javne površine s postavljenim kioskom dodatno se obračunava korištenje javne površine za ugostiteljsku terasu, prema mjerilima za obračun javne površine po m2 ovisno o zoni u kojoj se nalazi, kako slijedi:

|  |  |
| --- | --- |
| GODIŠNJI POREZ U KUNAMA – m2 po danu | |
| ZONA |  |
| I. | 1,00 |
| II. | 0,75 |
| III. | 0,50 |

Članak 28.

Korištenje javne površine za vrijeme održavanja manifestacija

Porez na korištenje javne površine za vrijeme održavanja manifestacija na području Općine Motovun utvrđuje se, kako slijedi:

– za postavljanje ugostiteljskih i trgovačkih štandova 75,00 kn/ m2 dnevno

– za postavljanje ugostiteljskih terasa 15,00 kn/m2 dnevno

– za ostale namjene 10,00 kn/m2 dnevno.

Članak 29.

Korištenje javnih površina za postavljanje reklamnih, oglasnih i drugih predmeta

Porez za korištenje javne površine za namjene navedene u odredbama ovoga članka utvrđuje se u iznosu po jediničnoj cijeni po m2 ili komadu dnevno, mjesečno ili godišnje, zavisno o kakvom se predmetu radi, kako slijedi:

|  |  |  |  |
| --- | --- | --- | --- |
| VRSTA REKLAMNOG, OGLASNOG I DRUGOG PREDMETA | | | |
| R.b. |  | Iznos u kn | razdoblje |
| 1. | transparenti | 100,00 | dnevno |
|  | jednostrani i dvostrani samostojeći panoi-stalci – reklamni predmeti (bačve, kamenice, klupe, stalaže) po 1 m2 | 3,00 | dnevno |
| 2. | za postavljanje reklamnih tabli po komadu do 1 m2 | 500,00 | godišnje |
| 3. | za postavljanje reklamnih tabli po komadu od 1 m2 do 2 m2 | 800,00 | godišnje |
| 4. | za postavljanje reklamnih tabli po komadu od 2 m2 do 4 m2 | 1.100,00 | godišnje |
| 5. | za postavljanje reklamnih tabli po komadu od 4 m2 do 6 m2 | 1.700,00 | godišnje |
| 6. | za korištenje stupova javne rasvjete za postavu reklamnih tabli veličine do 1 m2 | 900,00 | godišnje |
| 7. | za promotivno-prodajne aktivnosti profitabilnog karaktera na površini do 10 m2 | 500,00 | dnevno |
| 8. | zabavni park – m2 | 2,00 kn | dnevno |
| 9. | reklamna tenda – m2 | 3,00 kn | dnevno |
| 10. | reklamni suncobran – komad | 25,00 | dnevno |
| 11. | reklamni ormarić ili vitrina – komad | 25,00 | dnevno |
| 12. | reklamni uređaj – komad | 25,00 | dnevno |
| 13. | reklamni stup – komad | 25,00 | dnevno |
| 14. | reklamna ograda – m2 | 3,00 kn | dnevno |
| 15. | reklama na zaštitnoj ogradi gradilišta – m2 | 3,00 kn | dnevno |
| 16. | reklama na zaštitnom platnu građevinske skele – m2 | 3,00 kn | dnevno |
| 17. | ostali reklamni predmeti – komad | 25,00 kn | dnevno |

Oznake, uređaji, urbana oprema i neprometna signalizacija na javnim površinama postavljaju se na način da se ne zaklanjaju, prekrivaju niti umanjuju estetske i povijesne vrijednosti, te opći značaj urbanističko-arhitektonskih struktura, da se ne zaklanjaju postavljeni prometni znakovi, da se ne odvraća pozornost vozača od postavljenih prometnih znakova i ne ugrožava kretanje vozila i pješaka.

Maksimalna širina reklamnih predmeta ne smije prelaziti promjer od 50 cm od zida ili privatne parcele prema ulici.

Na fasadama zgrada koje su okrenute prema ulici dozvoljeno je postavljanje reklamnih ploča sa nosačima promjera do maksimalno 35 cm od zida, uz uvjet da se ne ometa kretanje vozila i pješaka. Izuzetno se mogu dozvoliti pomične plitke vitrine (ormarići u materijalu od drva i stakla) isključivo uz ulaz u poslovni prostor uz mogućnost dnevnog sklanjanja i to promjera do 35 cm.

Članak 30.

Jedinstveni upravni odjel Općine će, na zahtjev zainteresirane osobe ili po službenoj dužnosti izdati rješenje o porezu na korištenje javnih površina za postavljanje privremenog objekta ili reklamnog predmeta.

Rješenjem iz stavka 1. ovog članka, osim visine poreza, utvrdit će se i posebni uvjeti za postavljanje privremenog objekta i reklamnog predmeta u skladu s općim aktom koji uređuje to područje.

Članak 31.

Korištenje javne površine u komercijalne svrhe

Za postavljanje montažnih objekata i parkiranja vozila s opremom, te opreme za snimanje filmova, spotova, reklama za komercijalne promocije, te korištenje javne površine za organiziranje privatnih zabava-vjenčanja i ostalih manifestacija, visina poreza za korištenje javne površine određuje se u iznosima kako slijedi:

– površina do 100 m2 – 25,00 kn/dnevno po m2

– površina od 100 – 300 m2 – 20,00 kn/dnevno po m2

– površina preko 300 m2 – 15,00 kn/dnevno po m2.

Članak 32.

Korištenje javne površine za ostale namjene

Porez za korištenje javne površine za namjene navedene u odredbama ovoga članka utvrđuje se u iznosu kako slijedi:

– visina poreza za korištenje javne površine za prodaju vlastitih poljoprivrednih proizvoda utvrđuje se u iznosu od 5,00 kuna po stolu do 1 m2, odnosno 10,00 kuna po danu za štand od 2 m2. Za svaki dodatni m2 cijena se povećava za 3 kn/m2.

– za odlaganje građevnog i trgovačkog materijala – 1 kn/m2 po danu

– za postavljanje skela – 1 kn/m2 po danu.

Na temelju zahtjeva građana s prebivalištem na području Općine Motovun, općinski načelnik može korisnika osloboditi plaćanja poreza na korištenje javne površine za postavljanje skela i odlaganje građevnog materijala u svrhu obnove kuća uz utvrđivanje roka dovršetka radova, ali su korisnici dužni ishoditi odobrenje za korištenje javne površine, uz prethodno ishodovanje pozitivnog mišljenja Konzervatorskog odjela za namjeravani zahvat.

Članak 33.

Porez za korištenje javne površine korisnik je dužan platiti:

– za korištenje javne površine do 4 mjeseca po jednom zahtjevu, u roku 8 dana od dana pravomoćnosti rješenja,

– za korištenje javne površine od 4 do 12 mjeseci, u dva jednaka obroka, u roku 30 i 60 dana od dana pravomoćnosti rješenja,

– za korištenje javne površine tokom cijele kalendarske godine, prvi obrok u visini ¼ ukupnog iznosa u roku od 15 dana od dana pravomoćnosti rješenja, a preostali iznos u 3 jednaka tromjesečna obroka svaki s dospijećem plaćanja početkom tromjesečja odnosno 1. travnja; 1. srpnja i 1. listopada,

– za korištenje javne površine veće od 100 m2, (a koja sačinjava nedjeljivu cjelinu) za postavljanje ugostiteljskih terasa za razdoblje od 6 do 12 mjeseci, obračunava se popust od 25%.

Popust u visini 10% obračunatog poreza na iznose veće od 3.000,00 kuna, ostvaruje korisnik koji javnu površinu koristi neprekidno tijekom cijele godine, a obračunati porez plati najkasnije do 30. siječnja tekuće godine.

Članak 34.

Za postavljanje privremenog objekta i reklamnog predmeta na rok kraći od mjesec dana, porez na korištenje javnih površina plaća se odjednom, prije izdavanja rješenja.

Za postavljanje privremenog objekta i reklamnog predmeta na rok duži od mjesec dana, porez na korištenje javnih površina plaća se mjesečno, prema rješenju.

Članak 35.

Općinski načelnik će donijeti Pravilnik o korištenju javnih površina kojim će se urediti uvjeti korištenja, postupak i način dodjele javne površine, nadležnosti i kriteriji prema kojima se vrši izbor ponuditelja korisnika.

Porez na korištenje javnih površina koji nije obuhvaćen ovom Odlukom određuje načelnik općine Motovun o čemu donosi zaključak.

Članak 36.

Postavljanje privremenih objekata i reklamnih predmeta za humanitarne i dobrovoljne aktivnosti ili za manifestacije od interesa i značenja za Općinu odobrava se bez plaćanja poreza na korištenje javnih površina, o čemu općinski načelnik donosi zaključak.

Rješenje iz stavka 1. ovog članka donosi Jedinstveni upravni odjel Općine.

Članak 37.

Općinski načelnik će po potrebi donositi pravilnike, naputke i načelne stavove za provođenje ove Odluke.

III. ZAVRŠNE ODREDBE

Članak 38.

Za utvrđivanje poreza, naplatu, žalbe, obnovu postupka, zastaru, ovršni postupak, prekršajni postupak, kao i sve ostale postupovne radnje primjenjuju se odredbe Općeg poreznog zakona i Zakona o financiranju jedinica lokalne i područne (regionalne) samouprave.

Članak 39.

Stupanjem na snagu ove Odluke prestaje važiti:

– Odluka o porezima Općine Motovun (»Narodne novine« broj 34/02. i »Službene novine Grada Pazina« broj 08/02. 11/04. i 05/07.),

– Odluka o davanju i porezima na korištenje javnih površina (»Službene novine Grada Pazina« broj 21/06., 13/09., 04/10., 07/12. i 15/13.) i

– Odluka o davanju na korištenje javnih površina za vrijeme održavanja Motovun Film Festivala (»Službene novine Grada Pazina« broj 21/06. i 13/09.).

Članak 40.

Ova Odluka objavit će se u »Narodnim novinama« i u Službenim novinama Grada Pazina i općina: Cerovlje, Gračišće, Karojba, Lupoglav, Motovun i Sv. Petar u Šumi, a stupa na snagu 1. travnja 2014. godine.

Klasa: 410-01/14-01/01

Urbroj: 2163/05-02-14-1

Motovun, 18. ožujka 2014.

OPĆINSKO VIJEĆE OPĆINE MOTOVUN

Predsjednik Općinskog vijeća

Elvis Linardon, v. r.

40 28.03.2014 Odluka o porezima Općine Motovun-Montona

40 28.03.2014 Odluka o porezima Općine Motovun-Montona

Odluka, NN 40/2014-721
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)